المنقذ من الضلال

المنقذ من الضلال یہ کتاب امام ابو حامد غزالی کی تصنیف ہے جس میں انھوں نے فلسفیوں، باطنیوں، متکلمین اور صوفیہ کے ساتھ اپنے فکری و روحانی تجربات کو قلم بند کیا ہے۔ 
 کتاب کا تعارف 
یہ کتاب جس کا نام "المنقذ من الضلال والمفصح عن الأحوال" ہے، امام غزالی کے روحانی و فکری سفر کا نچوڑ اور حق کی تلاش میں کی گئی سعی کا خلاصہ ہے۔ امام نے یہ کتاب اپنی زندگی کے آخری برسوں میں لکھی، جب وہ علم و تعلیم و تدریس میں طویل عمر گزار چکے تھے۔ کتاب کے مقدمے میں وہ لکھتے ہیں کہ اس کتاب کی تالیف کا سبب ایک سوال بنا، جس میں سائل نے ان سے علوم کی غایت، مکاتبِ فکر کے اسرار اور فرقوں کے اختلافات کے درمیان حق کی پہچان کے متعلق دریافت کیا تھا۔ ساتھ ہی امام سے یہ بھی پوچھا گیا کہ انھوں نے بغداد میں علم کی اشاعت کیوں ترک کی اور نیشاپور میں تدریس دوبارہ کیسے شروع کی۔

امام غزالی نے سائل کی خالص نیت دیکھ کر اس کتاب میں ان تمام سوالات کا جواب دیا۔
ابتداً انھوں نے بیان کیا کہ وہ حقائق کی تہ تک پہنچنے کے لیے کس قدر تگ و دو کرتے رہے اور کس طرح بچپن سے پچاس برس کی عمر تک مختلف علوم کا مطالعہ کیا، تمام مکاتبِ فکر کو پرکھا، یہاں تک کہ تقلید کی زنجیر ٹوٹ گئی اور اجتہاد و بصیرت حاصل ہوئی۔
پھر انھوں نے بتایا کہ وہ علم جو یقین کی ٹھنڈک عطا کرتا ہے، کون سا ہے اور کس پر اعتماد کیا جانا چاہیے۔ وہ بتاتے ہیں کہ انھوں نے شکوک و شبہات کی راہ اپنائی، یہاں تک کہ ایک وقت ایسا آیا کہ وہ سفسطائیوں کے خیالات سے متاثر ہو کر علم کا انکار کرنے لگے اور دو ماہ تک اسی کشمکش میں مبتلا رہے، پھر اللہ تعالیٰ نے انھیں ہدایت دی اور عقل و فکر کی روشنی دوبارہ نصیب ہوئی۔
اس کے بعد انھوں نے حق کے طالبین کو چار جماعتوں میں تقسیم کیا:
 . متکلمین
 . فلاسفہ
 . باطنیہ (تعلیمیہ)
 . صوفیہ
انھوں نے ہر جماعت کا تفصیل سے تجزیہ کیا۔
فلاسفہ کے بارے میں انھوں نے واضح کیا کہ کن امور میں ان کی باتیں قابلِ مذمت، کفر یا بدعت کے زمرے میں آتی ہیں اور کن میں نہیں۔ نیز بتایا کہ فلاسفہ نے اہلِ حق کے اقوال چوری کیے اور ان میں باطل کو مکس کر کے پیش کیا اور یہ بھی بتایا کہ ان کے اقوال سے صحیح بات کو کس طرح الگ کیا جا سکتا ہے۔
انھوں نے فلسفے کو چھ اقسام میں تقسیم کیا:
 . ریاضی
 . منطق
 . طبیعیات
 . الٰہیات
 . سیاست
 . اخلاق
پھر باطنیہ کا رد کیا اور ان کی گمراہی بیان کی۔
صوفیہ کا ذکر کرتے ہوئے فرمایا کہ ان کا راستہ علم و عمل پر مشتمل ہوتا ہے، جس کا خلاصہ یہ ہے کہ نفس کی رکاوٹیں دور کی جائیں اور دل کو غیر اللہ سے خالی کر کے ذکرِ الٰہی سے آراستہ کیا جائے۔

پھر نبوت کی حقیقت اور انسانوں کی اس سے شدید ضرورت بیان کی۔
آخر میں انھوں نے وضاحت کی کہ انھوں نے عزلت کے دس سال بعد علم کی اشاعت کیوں دوبارہ شروع کی اور گمراہوں کی شبہات کو رفع کرنے اور ایمان کی کمزوریوں کا علاج کرنے کے لیے تدریس و ارشاد کا سلسلہ کیوں دوبارہ اپنایا۔
 کتاب کے مخطوطات 
دار المنہاج جدہ کی طباعت میں جو مخطوطہ بنیاد کے طور پر استعمال کیا گیا، وہ 509 ہجری میں لکھا گیا تھا اور یہ مخطوطہ استنبول کی سلیمانیہ لائبریری کے تحت شہید علی لائبریری میں محفوظ ہے۔

 حوالہ جات 

 بیرونی روابط 
 كتاب المنقذ من الضلال علي موقع أرشيف الإنترنت

زمرہ:گیارہویں صدی کی عربی کتب
زمرہ:صوفیانہ ادب
زمرہ:غزالی کی تصنیفات
زمرہ:ویکی ڈیٹا والے صفحات
زمرہ:سانچہ حوالہ جات میں نامعلوم پیرامیٹر پر مشتمل صفحات
زمرہ:آپ بیتیاں